ï»¿Anansi na Kasa  

Siku moja, Buibui Anansi, alivuna viazi vikuu  shambani mwake.  Vilipendeza na kuonekana vitamu sana.  Alivichoma taratibu kwenye moto na  akaanza kula.  
Buibui Anansi alipokuwa akitia tonge la  kwanza kinywani, mlango wake ulibishwa.  "Lo! Lo! Lo!" alisema moyoni. "Huyo ni nani?"  Kasa, aliyeonekana mchovu, alisimama  mlangoni. Kasa alisema, "Anansi, tafadhali  niruhusu niingie. Nimetembea mwendo  mrefu leo. Nimechoka na ninahisi njaa."  Buibui Anansi alimruhusu Kasa akaingia.  
Buibui Anansi hakumgawia mwengine  chakula chake kitamu, hata mgeni.  Kasa alipotaka kula, Buibui Anansi  alimkemea, "Kasa, huwezi kula kwa mikono  michafu. Nenda ukanawe kwanza."  Mikono ya Kasa kweli ilikuwa michafu sana  kwani aliitembelea siku nzima. Kasa  alijikokota hadi mtoni akanawa mikono kisha  akarudi. 
Buibui Anansi alibaki akibugia viazi kwa  haraka. Kasa aliporejea hakupata kiazi hata  kimoja.  Kasa alimwambia Buibui Anansi, "Asante  kunialika kwa chakula cha jioni. Nami pia  nitakukaribisha kwangu nikuandalie chakula  kitamu."  Kasa alijikokota kuelekea nyumbani kwake. 
Siku moja Buibui Anansi aliwasili nyumbani  kwa Kasa kabla chakula cha jioni. Kasa  alikuwa amejilaza chali akiota jua kama Kasa  wafanyavyo.  Alipomwona Buibui Anansi, alisema, "Aa!  Hujambo Anansi! Umekuja kushiriki nami  chakula cha jioni?"  Buibui Anansi akaitikia, "Naam, nitafurahia  sana, asante."  Anansi alikuwa akihisi njaa mno. 
Kasa alipiga mbizi na kuzama chini ya mto  akaandaa chakula cha jioni. Naye Buibui  Anansi alingoja kando ya mto.  Baada ya maandalizi, Kasa alirudi juu ya  maji akasema, "Kila kitu ki tayari, karibu.  Twende tukafurahie mapochopocho."  Kasa alipiga mbizi tena na akaanza kula  majani matamu aliyokuwa ameandaa. 
Buibui Anansi alijaribu kujizamisha mtoni  lakini, wapi! Yeye alikuwa buibui wala sio  kasa. Alishindwa kupiga mbizi kabisa. Kila  alipojaribu, alielea juu ya maji.  Alijaribu kuruka majini tena na tena lakini  ng'o! Hakufanikiwa kukifikia chakula  kilichoandaliwa na Kasa chini ya maji.  
Hatimaye, Buibui Anansi alipata wazo zuri.  Alitia mawe kwenye mifuko ya koti lake.  Akawa mzito akaweza kuzama majini.  Alikuwa mwerevu kwelikweli!  Sasa aliweza kuiona meza iliyojaa majani  matamu na laini pamoja na vyakula vingine  vya kupendeza. Alidondokwa na mate  alipoviona vyakula hivyo. 
Buibui Anansi alipokuwa akinyoosha mkono  kuchukua chakula hicho cha kupendeza,  Kasa alimkataza akisema, "Anansi,  unawezaje kula ukiwa umevaa koti?  Haiwezekani hapa kwangu."  Bila kufikiri, Buibui Anansi akasema,  "Samahani! Bila shaka usemavyo ni kweli.  Sikufikiria kuhusu hilo." Buibui Anansi,  alilivua koti lake. 
Punde tu alipolivua koti, Buibui Anansi alielea  juu ya maji kwa sababu hakuwa na mawe ya  kumwezesha kuzama.  Alihuzunika na akachopeka kichwa chake  majini akawa anamtazama Kasa akila  chakula hicho chote kitamu peke yake.  

You are free to download, copy, translate or adapt this story and use the illustrations as long as you attribute in the following way:  Anansi na Kasa  Author - Ghanaian folktale  Translation - Mutugi Kamundi  Illustration - Wiehan de Jager  Language - Kiswahili  Level - Read aloud  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: Kasa alizama wapi kwenda kula chakula?
Answer: Mtoni